CELEX: 62011TN0577
Language: el
Date: 2011-11-04 00:00:00
Title: Υπόθεση T-577/11: Προσφυγή της 4ης Νοεμβρίου 2011 — Εθνικό και Καποδιστριακό Πανεπιστήμιο Αθηνών κατά Ευρωπαϊκού Κέντρου Ελέγχου και Πρόληψης Νόσων

28.1.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 25/57
            
         
      Προσφυγή της 4ης Νοεμβρίου 2011 — Εθνικό και Καποδιστριακό Πανεπιστήμιο Αθηνών κατά Ευρωπαϊκού Κέντρου Ελέγχου και Πρόληψης Νόσων
      (Υπόθεση T-577/11)
      (2012/C 25/110)
      Γλώσσα διαδικασίας: η ελληνική
      
         Διάδικοι
      
      
         Προσφεύγον: Εθνικό και Καποδιστριακό Πανεπιστήμιο Αθηνών (Αθήνα, Ελλάδα) (εκπρόσωπος: Σ. Γκαρίπης, δικηγόρος)
      
         Καθού: Ευρωπαϊκό Κέντρο Πρόληψης και Ελέγχου Νόσων (Σόλνα, Σουηδία)
      
         Αιτήματα του προσφεύγοντος
      
      Το προσφεύγον ζητεί από το Γενικό Δικαστήριο:
      
                  —
               
               
                  να γίνει δεκτή η προσφυγή του·
               
            
                  —
               
               
                  να διαπιστωθεί η τελεσθείσα στην προσβαλλόμενη απόφαση παράβαση των όρων της με αριθμό δημοσίευσης OJ/27/05/2011-PROC/2011/041 προκήρυξης του Ευρωπαϊκού Κέντρου Ελέγχου και Πρόληψης Νόσων (ECDC) από την Επιτροπή Αξιολόγησης των προσφορών του διαγωνισμού·
               
            
                  —
               
               
                  να ακυρωθεί η από 25 Αυγούστου 2011 και με αριθμό πρωτοκόλλου ADM-11-1737-AAbema απόφαση του Ευρωπαϊκού Κέντρου Ελέγχου και Πρόληψης Νόσων (ECDC) σε βάρος του προσφεύγοντος·
               
            
                  —
               
               
                  να διαταχθεί ο αντίδικος Ευρωπαϊκός οργανισμός να επανεξετάσει την από 22/07/2011 υποβληθείσα προσφορά του Εθνικού και Καποδιστριακού Πανεπιστημίου Αθηνών στην επίδικη προκήρυξη·
               
            
                  —
               
               
                  να καταδικασθεί ο καθού οργανισμός να καταβάλει τη δικαστική δαπάνη του προσφεύγοντος.
               
            
         Λόγοι ακυρώσεως/Ισχυρισμοί και κύρια επιχειρήματα
      
      Με την υπό κρίση προσφυγή το προσφεύγον ζητεί την ακύρωση της από 25 Αυγούστου 2011 και με αριθμό πρωτοκόλλου ADM-11-1737-AAbema απόφασης του Ευρωπαϊκού Κέντρου Ελέγχου και Πρόληψης Νόσων (ECDC), με την οποία το καθού απέρριψε την προσφορά του προσφεύγοντος στη με αριθμό δημοσίευσης OJ/27/05/2011-PROC/2011/041 προκήρυξη σύναψης σύμβασης δημοσίου έργου με το καθού, με αντικείμενο τη «Συστηματική ανάλυση και εξειδικευμένη παρακολούθηση της αποτελεσματικότητας (που έχει) στη δημόσια υγεία η μοριακή τυποποίηση των παθογενειών που οφείλονται σε ιούς».
      Προς στήριξη των ισχυρισμών του, το προσφεύγον προβάλλει τους εξής λόγους:
      
                  1)
               
               
                  Κακή εκτίμηση των πραγματικών περιστατικών της προσφοράς του προσφεύγοντος
                  Ο καθού οργανισμός απέρριψε την προσφορά του Πανεπιστημίου Αθηνών με την αιτιολογία ότι τα προτεινόμενα μέλη της Ομάδας Έργου δεν διέθεταν την απαιτούμενη τεχνική και επαγγελματική ικανότητα για το έργο της προκήρυξης και απέκλεισε την περαιτέρω εξέταση της πρότασής του. Στην πραγματικότητα, όμως, οι επαγγελματικές και τεχνικές δραστηριότητες των μελών της Ομάδας Έργου αποδεικνύουν την επαγγελματική και τεχνική τους επάρκεια για την εκτέλεση του έργου της προκήρυξης.
               
            
                  2)
               
               
                  Σφάλμα της απόφασης σχετικά με τα κριτήρια αξιολόγησης
                  Η επιτροπή έκρινε ότι τα μέλη της Ομάδας Έργου στην πρόταση του προσφεύγοντος δεν θα μπορούσαν να ανταποκριθούν στη συστηματική ανάλυση των σκοπούμενων αντικειμένων. Πλην όμως, όχι μόνο τα μέλη της ομάδας έργου διέθεταν τέτοια πείρα, αλλά ακόμη κι αν δεν ίσχυε αυτό, η σχετική προϋπόθεση για επάρκεια στη συστηματική ανάλυση δεν είχε τεθεί από την προκήρυξη ως προϋπόθεση που θα έκρινε το αποτέλεσμα της αξιολόγησης ως αναγκαία sine qua non προϋπόθεση για την κατακύρωση της σύμβασης, αλλά αποτελούσε ιδιότητα που θα συναξιολογείτο απλώς μαζί με τις άλλες.
               
            
                  3)
               
               
                  Παράνομη αιτιολογία — έλλειψη νόμιμου ερείσματος αυτής
                  Η δεύτερη αιτιολογία της προσβαλλόμενης πράξης αναφέρεται στην έλλειψη συνδρομής στο πρόσωπο του προσφεύγοντος της ικανότητας μιας εργασιακής προσέγγισης βασισμένης στην τεκμηριωμένη ιατρική (Evidence Based Medicine). Ωστόσο, η ανωτέρω μέθοδος δεν αναφέρεται σε κανένα σημείο στο κείμενο της ένδικης προκήρυξης ως ένα από τα κριτήρια επιλογής του καταλληλότερου για την εκτέλεση του προκηρυχθέντος έργου αναδόχου.
               
            
                  4)
               
               
                  Παράνομη η μη πρόβλεψη στην προκήρυξη και στην προσβαλλόμενη απόφαση της δυνατότητας άσκησης διοικητικής προσφυγής
                  Η μη πρόβλεψη στην προκήρυξη και στην προσβαλλόμενη απόφαση της δυνατότητας άσκησης προσφυγής σε προβλεπόμενο από αυτήν διοικητικό όργανο για την ακύρωση ή τροποποίηση της πράξης της επιτροπής του καθού οργανισμού είναι παράνομη ως αντίθετη στις αρχές της χρηστής διοίκησης και της νομιμότητας που καθιερώνονται στο δίκαιο της Ευρωπαικής Ένωσης.